Debatten om skattereformen giver et forfejlet billede af, at skat alene er penge ud af lommen for borgerne. Partier på højrefløjen prøver at overgå hinanden med omfanget af skattelettelser, som de mener vil gøre fremtiden for Danmark og for os danskerne meget lysere. Den gavnlige virkning af skat nævnes sjældent. Skat gør os jo på lange strækninger rigere som samfund og som enkeltindivider.

Alle er enige om, at hvis Danmark, som et land med få råstoffer, men med viden som vores økonomiske drivkraft i verden skal fastholdes, så er uddannelse, uddannelse og uddannelse særligt vigtig. Ikke bare for de helt unge, og dem med næserne i bøgerne på universiteterne. Også bedre og mere uddannelse til håndværkerne, og dem ved maskinerne, på gartnerierne, på lageret og chaufførerne. Spørg danske virksomheder.

For samfundet er det essentielt, at alle borgere der KAN bidrager. For det enkelte menneske er en uddannelse og et arbejde, derimod et spørgsmål om frihed. Frihed til selv at vælge det liv man ønsker sig med et hjem, en familie og en fremtid. Forudsætningen er lige adgang til uddannelse for alle, samt støtte til at komme igennem de år, hvor man uddanner sig, og hvor der derfor er mindre tid til at arbejde til livets ophold. Uden bidragene fra skatteindtægterne, ville dette aldrig være muligt. Uden skat ville det kun være en mulighed for de få at tage en uddannelse. Og det danske samfund, der lever af viden, ville lide.

Den skat, som jeg betaler går ligeledes til at sikre os alle en ”let og lige adgang” til et sundhedsvæsen af høj kvalitet med de nyeste behandlinger. Et godt helbred giver friheden til at leve det liv man ønsker. Friheden til at gå tur med hunden, lege med børnebørnene, lave ”gør-det-selv” arbejde hjemme, bevæge sig derhen hvor man ønsker, for at være sammen med andre mennesker.

Desværre er vores helbred i alt for høj grad et udtryk for vores uddannelsesbaggrund. Har du ingen eller kort uddannelse, så er chancen for at din levetid bliver på linje med en fattig albaners desværre overhængende. Og de sidste år bliver efter al sandsynlighed ikke præget af devisen om at ”lev stærkt, dø ung”.

For det enkelte menneske, der bliver ramt af en alvorlig sygdom eller skade er det en ulykke i sig selv. Det gælder uanset om man er fattig eller rig. Med sygdom risikerer vi alle vores indtægt, integritet og identitet. Skulle man oveni dette chock betale fuldt ud for medicin, operationer og genoptræning, så ville den personlige ulykke også blive til en personlig ruin meget hurtigt.

Udgifter til sygdomsbehandling er således noget de færreste af os kan undslå os. Af den årsag har vi i Danmark opbygget et sundhedsvæsen finansieret solidarisk af vores skat. Der er ingen, der (overordnet) skal tjene på at behandle os. Derfor har vi et ret billigt sundhedsvæsen i Danmark i sammenligning med andre landes.

Skulle vi alle hver især ud og tegne en privat forsikring hos Codan, Tryg og alle de andre, så var det en helt anden sag. Nogle, der er født med handicaps eller arvelige sygdomme, ville måske slet ikke kunne forsikres. Andre ville kun forsikres vanskeligt – alene fordi de voksede op i et boligområde (fx Sydhavnen i København), hvor risikoen for at dø tidligt eller blive ramt af kroniske sygdomme er høj. Hvorfor? Jo, fordi private forsikringsselskaber er sat i verden for at tjene penge til deres aktionærer, og pæne ord som risikostyring og risikovurdering er en del af dette marked.

Vi kan diskutere indretningen af vores skattesystem. Hvordan vi gør det mest retfærdigt, så de stærkeste skuldre bidrager mest. Men vi må aldrig glemme, at skat i bund og grund handler om, at vi i fællesskab løfter nogle meget vigtige opgaver for samfundet, og for det enkelte menneske i særdeleshed, som f.eks. adgang til uddannelse og fri og lige adgang til sundhed, som vi som enkeltindivider kun vanskeligt eller forbundet med store udgifter kunne løfte alene.

Uden de fælles løsninger betalt af vores skat, ville det ofte være langt dyrere med egne midler at købe sig til uddannelse og sundhedsbehandling. Næste gang du er i tvivl, så prøv at gå ud og byg en motorvej selv...